II. Post hec, paucis interpositis diebus, ego et dux ad ipsam domum simul convenimus cum multa nobilium tam religiosorum quam secularium frequentia, ibique coram omnibus, ego et dux per claves ejusdem domus, cisterciensem ęcclesiam de ipsa domo cum omnibus pertinentiis suis sollempniter investivimus, clavesque in manu Johannis prioris Cistercii ibidem posuimus. Testibus Herveio abbate sancti Stephani, Johanne canonico ejus, Johanne et Guidone monachis cisterciensibus Johanne decano divionensi, Adone cellerario Cistercii, Nicholao capellano ducis, Girardo de Reun, comite de Salz, Willelmo de Orgeol, Lamberto preposito Divionis. Hęc omnia laudavit uxor ipsius Anserici apud Montem regalem ubi testes interfuerunt hi: Galcherius abbas Flaviniaci, Dalmatius prior de Varenas, Arnaldus monachus Cistercii, Galterius de Serce archidiaconus, Girardus de Reun, Nerjoldus de Telece. Et ut hec omnia debitam in perpetuum firmitatem obtineant, presentem cartam sigilli mei impressione communire curavi.